《夏夜呈向宾门先生》
清代·罗天阊

皓月出林表，长空星欲稀。白云凝绿树，翠叶增清辉。

四山虫语乱，栖鸟时复飞。爱此不能寐，抚琴为一挥。

但患古调难，岂患知音稀。花下三弄余，相对共忘机。

愿言长契洽，莫使寸心违。

作者简介：湖南湘潭人，字开九，一字云皋。少好读书，垂老犹手不释卷。性淡泊，不乐仕进。晚居西塘精舍讲学。学者称西塘先生。有《周易补注》、《学古初稿》、《西塘草》。